魯直弟稚川作屋峰頂名雲巢
作者：釋德洪
朝代：宋

paragraphs: 只今海上青石牛，曾卧天子黄金屋。
下看朱紫如堵墻，上前諸公遭牴觸。
眼高四海鏡面空，潛山歸來巾一幅。
慚愧君家小馮君，自是河東真鸑鷟。
文章五色體自然，秋水精神出眉目。
人間不識但聞名，水非醴泉石非玉。
江南一峰獨高寒，時時笑語雲間宿。
弟兄出處兩相高，故作雲巢對山谷。